„PRIČOSVIJET“

 PUTOVANJE U ISTINU

 JOSIP

 Bio jednom jedan tajanstveni kralj Ivan. Živio je u dvorcu kraj rijeke, u Dvorskom svijetu, sam i povučen od svih. Strog i moćan upravljao je svim svjetovima. No on nije bio običan kralj, on je bio kralj s velikom, dobro čuvanom tajnom.

No ovako vam ova priča zapravo kreće:

 Dok je još bio malen dječak kralju Ivanu su govorili: „Dok imaš tajnu, imat ćeš i moć!“ Kako su godine prolazile tako je kralj Ivan narastao te je naslijedio prijestolje od svoga oca. Prvih par godina njegova vladanja svi svjetovi su cvjetali i obilovali svim dobrima, no kako su godine izmicale Ivan je postajao sve pohlepniji i stroži vladar. Cijelo to vrijeme se vidjelo da Ivana nešto sve više i više muči. To što ga je mučilo i moralno ubijalo bio je strah od otkrića njegove tajne. Taj strah je ustvari strah od očevih prijetnji da će otkriti tajnu i svrgnuti ga s prijestolja kako bi spasio ono dobro što je ostalo od svjetova kojima je vladao. Kako bi spriječio oca u nakani da ga svrgne s prijestolja odlučio ga je maknuti što dalje od sebe, smjestio ga je u najudaljeniji dio njegovih svjetova gdje nitko ne zalazi i gdje nema opasnosti za njega, Ivana.

TEA

Osim oca, Ivan je imao i puno mlađu sestru Luciju koju je također zatočio u zabačeni dio dvorca. Iako ju je zatočio i odbacio od sebe Ivan je volio sigurnost njene prisutnosti u trenucima kad se osjećao nesigurnim i uplašenim za sva svoja kraljevstva. Kako je Lucija sve više i više sazrijevala iz djevojke u odraslu ženu tako je sve više razmišljala o svom bratu i o njegovoj tajni. Razmišljajući došla je do zaključka da je možda ta tajna povezana sa smrću njene majke te ju je to jako proganjalo. Lucija je imala nadnaravne sposobnosti i znala je tumačiti snove. No nikako nije mogla protumačiti značenja svih snažnih simbola koji su joj dolazili u snove. Usnuvši jedne mračne noći Luciji se u snove uvukao Čarobni Sanak. On joj je pokazao put do talismana, te joj je dao prvi dio ključa koji će joj pomoći pri otkrivanju tajne. Čarobni Sanak joj je rekao: „Izgubiš li taj ključ pojavit ćeš se pred vretenom gubitka gdje ćeš izgubiti sve, pa čak i život.“

Nakon te olujne noći i teških snova, jutro je svanulo prekrasno i sunčano. Čim se odjenula, Lucija je izašla na balkon te su joj se u tom trenutku otkrila značenja svih simbola. Kada je sve te simbole spojila dobila je mjesto gdje se nalazi drugi, važniji dio ključa. To mjesto bio je Zdenac sjećanja koji se nalazi u labirintu kojeg čuva Divlja zvijer. Labirint i Zdenac sjećanja u njemu nalaze se u najudaljenijem svijetu, u Vilinskoj zemlji. Razmišljajući nikako nije mogla shvatiti koji je prvi dio ključa, sve je pretražila kako bi ga našla, no nije uspjela. Nakon tog iscrpljujućeg razmišljanja i traženja samo je pala na stolac i gledala u modro nebo.

FRANO

 Gledajući u nebo opazila je neobičnu letjelicu i vojnika u njoj. Te nesigurne spodobe išle su ravno prema njenom zamku, ravno prema balkonu na kojem je stajala. Najednom sva u strahu Lucija začuje prasak i lomljavu te vidje da je letjelica pala u njezin vrt. Otrčala je pomoći vojniku. Kako su dani prolazili u svakodnevnom popravljanju, međusobnim razgovorima, druženju, Vojnik je čuo Lucijinu životnu priču i činio se susretljiv i spreman pomoći. Jednog jutra, nakon dosta vremena, Vojnik sretno javlja kako je letjelica napokon spremna i kako mogu poći prema Vilinskoj zemlji. Lucija je Vojniku ispričala sve detalje svojih snova koji su trebali biti putokaz ka Vilinskoj zemlji. Put do Vilinske zemlje trajao je mjesecima, čak su se i dva godišnja doba izmijenila. Luciju su odjednom obuzele crne slutnje, tjeskobni predosjećaji kako nisu na pravom putu, te kako Vojnik nije potpuno iskren. Sumnje su se pojačale u trenutku kad se svakodnevno počela pojavljivati i bijela ptica koja je bez straha slijetala na Vojnikovo rame. Djelovali su jako povezano i blisko. Razmišljala je o svim nedavnim događajima i situacijama u kojima se našla i zamolila Čarobni Sanak da ju posjeti u snovima kako bi joj pomogao riješiti ovu neopisivu tugu i tjeskobu koja ju je obuzimala. Čarobni Sanak ju je posjetio još te večeri,vratio joj je vjeru u njene nadnaravne moći te joj je pokazao kako joj Vojnik nije prijatelj i kako se nije stvorio u njenom vrtu slučajno. Vojnika je poslao sam kralj Ivan, htjevši tako zametnuti tragove koji vode do Vilinske zemlje, odnosno do otkrivanja njegove mračne tajne. Bijela ptica bila je kraljev glasnik koja ga je svakodenvno izvještavala kud idu, kroz koje zemlje prolaze i da li Vojnik uspješno skreće od puta ka Vilinskoj zemlji.

IVAN

 Lucija je shvatila prijevaru i odlučila tome stati na kraj. Snovi su joj pokazali kako uništiti letjelicu, riješiti se kraljevih plaćenika i krenuti tamo gdje je već trebala odavno stići. Tako je jednog jutra potajno odvinula vrlo važan vijak u konstrukciji letjelice, preletjeli su još dvije šume dok, najednom, nisu krenuli strmoglavo padati. Znajući da će se to dogoditi Lucija je tog jutra odjenula svoj najveći plašt koji joj je poslužio kao padobran. Vojnik, uvidjevši da više neće poletjeti, pokušao se spasiti pridržavajući se za jedno krilo, no bilo je kasno. I on i letjelica su se strmoglavili u jezeru . Sletjevši Lucija je odmah potrčala ka jezeru da vidi da li je Vojnik preživio. Na jezeru je vidjela Vojnikovo beživotno tijelo kao pluta. U tom trenutku osjetila je veliko olakšanje, ali i tjeskobu i samoću.

LUCIJA

 Nakon nekog vremena provedenog kraj jezera odlučila je da će sama krenuti ka Vilinskoj zemlji. Prativši simbole koji su joj se pojavili u snu našla se u šumi iz koje nije znala izaći. Dok je tako Lucija tumarala šumom kraljev glasnik, bijela ptica stigla je do jezera gdje je ugledala mrtvog vojnika, te je što je brže mogao poletio to javiti kralju Ivanu. Tumarajući šumom Lucija se umorila i obeshrabrila te je odlučila malo prileći i odmoriti ispod nekog velikog neobičnog stabla. Legavši ispod stabla od izmorenosti odmah je zaspala. Dok je spavala kroz nju je prošla neka čudna struja koja joj je ponovno dala poticaj i hrabrosti da krene dalje. Probudivši se bila je zbunjena, ali i sretna zato što joj se to dogodilo jer je znala da će joj ta struja pomoći pri otkrivanju Ivanove tajne. Stablo ispod kojeg je ležala bilo je Stablo želja. Digavši se vidjela je čudne cvjetove poredane u niz kojemu nije bilo kraja. Vidjevši to sjetila se jednog sna u kojemu joj je Čarobni Sanak pokazao isti takav niz te ga je odlučila slijediti. Na kraju tog niza isticao se cvijet, veći i ljepši od ostalih. Približivši se tom cvijetu u njemu je vidjela neobičan predmet. Taj predmet bio je talisman koji će joj pomoći savladati Divlju zvijer na ulazu u labirint. I tako je Lucija još dugo putovala i slijedila simbole iz sna. Prošla su dva mjeseca dok napokon nije stigla do tog dugo traženog labirinta. Toliko se razveselila da je ne razmišljajući odmah potrčala u njega. Nakon par minuta u labirintu odjednom se pred njom pojavila Divlja zvijer.

IVANA

 Zvijer je imala zastrašujuće kandže, ogromno tijelo slona, velike zube poput morskog psa i velika šišmiševa krila. Uplašivši se Lucija je najednom krenula mahnito trčati po labirintu te se onesvijestila. Dok je bila u nesvijesti Čarobni Sanak joj je opet došao u posjet te joj je rekao da upotrijebi talisman pred kojim će se Divlja zvijer pretvoriti u dobroćudnog, poslušnog psa koji će joj biti najbolji prijatelj i koji će joj pomoći prebroditi sve prepreke i dovesti je do Zdenca sjećanja. Došavši svijesti Lucija je odmah s pripremljenim talismanom u ruci pohitala ususret Divljoj zvijeri. U jednom trenutku ju je obuzeo strah i htjela je odustati, no ipak nije. Znala je da će žaliti ako sada posustane jer je tako blizu cilja. Skupivši i zadnje kapi hrabrosti krenula se suprotstaviti zvijeri. Došavši pred zvijer, kako joj je Čarobni Sanak rekao, izvadila je talisman, no ništa se nije dogodilo. Tek što ju Divlja zvijer nije zgrabila, dogodilo se čudo, odjednom je zapuhao neopisivo jak vjetar koji je odnio Zvijer. Dok je vjetar nosio Zvijer ono se iz čudovišta pretvaralo u prelijepog pasa. Lucija je osjetila iznenadno olakšanje i nestao je sav strah. Pas je dotrčao Luciji te se dogodila najveća ljubav što se može dogoditi između psa i čovjeka. Zajedno su krenuli u potragu za zadnjom postajom na putu, krenuli su u potragu za Zdencem sjećanja. Prošlo je dva dana dok ga napokon nisu našli. Taj zdenac sjećanja bio je ponor do čijeg su dna vodile stotine, pa i tisuće stuba. Bez ikakvog oklijevanja i u strašnoj želji za otkrivanjem tajne Lucija je prva potrčala niz stube.

GABRIJELA

Tako je trčala, trčala i trčala, ali činilo se da nije baš puno napredovala. Tek što nije izgubila svu snagu u dubini je čula glas koji je govorio : „Hajde, hajde!“. Taj glas joj je bio toliko poznat, no nije se mogla sjetiti čiji je. Dok je trčala u glavi si je zamišljala kakvo je to mjesto na dnu Zdenca, mislila je da je to neko ogromno i tamno mjesto u čijem je središtu nalazi neko stvorenje koje će joj otkriti tajnu. Protrčavši i zadnjih stotinjak stuba došla je do dna i jako se iznenadila.

Očekivala je tamu no nje tamo nije bilo, tamo je bila jedna mala drvena kućica, oranica, dva vola, plug i jedan starac. Bespomično je stajala na mjestu i u tišini promatrala starca sve dok pas nije zalajao na volove. Čim je starac čuo lajanje okrenuo se i ugledao je prelijepu djevojku, još ljepšu nego što je bila pri polasku na put. Odmah zatim joj je prišao i upitao ju: „Tko si?“. Lucija sva zbunjena je odgovorila: „Ja sam Lucija, princeza na dvoru. Sestra kralja koji vlada svim ovim svjetovima.“. Dok je Lucija to govorila starac je briznuo u plač i najednom ju je krenuo grliti i ljubiti govoreći: „Kćeri moja, moja ljubljena kćer! Koliko te samo godina nisam vidio!“. Kada se starac smirio Lucija je bila još zbunjenija nego prije. Upitala ga je: „Ja sam vaša kći?!“. Starac joj je rekao da će joj sve potanko ispričati, samo da sjedne i predahne. Kada su sjeli starac je krenuo pričati o sebi i o njenoj majci, o bratu Ivanu i o njoj. Slušajući priču iz nje nije mogla razaznati Ivanovu tajnu, ali je znala da je on drugi važniji dio ključa.

PETAR

Upitala ga je: „Koja je tajna koju Ivan skriva?“.

Otac joj je s smiješkom odgovorio: „Kćeri moja, tajna ne postoji. Ivan je izmislio tajnu kako bi bio na vlasti, ništa drugo. Ivan je bio pohlepan, ali i slab i plašljiv pa se morao zaštititi laži kako nitko ne bi otkrio da je sasvim običan čovjek. Mislio je da biti običan znači biti nemoćan.“

Ponovno sva u čudu Lucija ga je upitala: „A moja majka? Gdje je ona?“ Starac će s tugom u očima: „ Tvoja majka je umrla pri tvom porodu. No nemojmo o tim temama, pričaj mi o sebi o putu.“

Itako su dugo u noć starac i Lucija pričali o njihovim životima. Sutradan je osvanulo prekrasno jutro, starac i Lucija su se ponovno upoznavali prepričavajući događaje iz svojih života sve do predvečerja, kada se pojavio Čarobni Sanak. Čarobni Sanak joj je čestitao na uspjehu i rekao im je da se sada moraju vratiti u Dvorski svijet kako bi izgladili stvari i sve ponovno doveli u red.

 Ah da, zaboravili smo vam ovo reći: Lucija je tokom cijelog puta razmišljala koji je prvi dio ključa, mučilo ju je da li je nešto izostavila iz snova, da li će je to koštati života.

Prije nego li je Čarobni Sanak otišao Lucija ga se sjetila upitati: „Koji je prvi dio ključa?“, Čarobni Sanak joj je odgovorio da je to njena hrabrost i upornost koju je uspjela očuvati prebrodivši sve nedaće na putu. Nakon nekoliko dana provedenih u Zdencu sjećanja otisnuli su se na jako dugačak put do Dvorskog svijeta. Na putovanju im je puno pomogao pas koji ih je upozoravao na sve opasnosti i pomagao im da sigurno stignu kući. Došavši u Dvorski svijet, starac i Lucija su se odmah uputili u dvorac da kažu Ivanu da svojevoljno i na miran način preda prijestolje. Došavši do Ivana sa istinom, kralj je pao u teško stanje te je u žaru ljutnje pokušao ubiti Luciju. To se tako brzo odigralo da vam ni ne možemo sve prepričati. U metežu borbe i bijesnog naguravanja, Ivan se spotaknuo o stolice oko sebe i snažno lupio glavom u oštre krajeve zida te na mjestu ostao mrtav.,

Vidjevši to starac je pao u trenutnu depresiju iz koje ga je jedva izvukla misao da je tako spašena Lucija i kraljevstvo od daljnjeg propadanja. Oporavivši se od tog čina starac i Lucija su skupa zavladali kraljevstvom te je ono ponovno procvjetalo i obilovalo svim dobrima još mnogo, mnogo godina.

P.S. Lucija se nakon nekoliko godina od povratka u Dvorski svijet udala za kraljevića Marka kojemu je s vremenom rodila četvero djece. Jedno se čak zvalo Ivan.

POANTA: Vjeruj u sebe, budi svoj/a i ustrajan/na u nečemu što želiš. To je jedini ključ uspjeha u životu.